钦定古今图书集成/明伦汇编/交谊典/第063卷 > 宋册府元龟 > 《上明员外启》前人
## 钦定古今图书集成/明伦汇编/交谊典/第063卷 > 宋册府元龟 > 《上明员外启》前人

某启：侧闻金乌耸辔，俯圆燧而抽光；瑶兔浮轮，候方诸而吐液。斯则洪纤异数，冥符造化之津；高下相悬，
精契陶钧之表。故知声同义合，存长幼于三州；理隔
气殊，置山川于一面。神交可托，风云于杵臼之间；道
不虚行，泾渭于簪裾之列。其有迹申知己，投爵里于
思齐；事迫当仁，抱龙泉而愿割。虽荆山已峻，多轻抵
鹊之珍；而渤澥方春，敢进归凫之景。伏惟丈人珠躔
降德，铣社抽英，河岳纵其神器，烟霞发其符采。江东
第一，家传正始之音；日下无双，誉重名流之首。三冬
文史，先兆迹于青衿；百里弦歌，即驰芳于墨绶。彭泽
陶潜之菊，胜气仍存；河阳潘岳之花，芳风遂远。荣加
从袂，上清兰府之游；宠夺攀轮，更掌蓬山之务。麟图
缉谥，定荣辱于三泉；鹓阁裁书，考薰莸于四部。既鹤
鸣云路，望偃朝端；鸿渐星台，俯谐佥议。廉平誉号，李
宣伯之当官；雅操绳时，山巨源之称职。加以文场武
库，发挥廊庙之师；琼树瑶林，寥廓风尘之表。一丘一
壑，同阮籍于西山；一啸一歌，列嵇康于北面。词条郁
雾，遥腾驾日之阴；辩锷横霜，直上冲星之气。凫钟蓄
韵，闻片言而指掌；鸾镜悬心，见一善而明目。情源九
派，士流欣满腹之期；德宇千门，词人有庇身之望。方
当坐谈帝席，雄视群公，岂徒比迹天府，雌伏郎官而
已哉？某崇徽启绪，盛德在家，承太子之仙宗，析将军
之远糸。朱轮在汉，列高士于三台；青盖浮江，扈平王
于七姓。遗风旧烈，尚存清白之基；祖德家声，代有纵
横之目。及金陵东覆，玉马西奔，髦头杰起，文儒继出。
凤鸣朝日，森稍烟雨之标；龙跃云津，盘礡江山之气。
虽雄名雅誉，随朔野而扬声；而华冕雕轩，比南风而
不竞。陈太丘之积善，羔雁成群；谢车骑之馀芳，兰荪
不替。趋庭洽训，共歌《朱萼》之篇；避席承欢，犹守青箱
之业。尝谓酣神北阜，藉春渚而忘归；动影南棂，坐秋
水而长往。不意兰皋独啸，轻交委鹤之书；芝涧行谣，
坐辱飞龙之使。年殊贾谊，仰宣室而方同；业谢刘繇，
俯长途而遂恧。塞上浮云之迹，空倦吴山；隋侯明月
之珠，终悲暗室。岂不知拂衣长谢，林泉多倦俗之因；
安枕有馀，庙堂非养高之所。松楹坐月，临黛壑而遐
征；桂席攀风，俯青喦而自足。而欲俛首屈膝，逡巡多
士之林；吊影惭魂，肮脏文昌之府。徒以牛蹄已倦，临
文壑而骧鳞；羊角可逢，想高衢而抚翼。参名国士，方
叨智伯之恩；挥迹奉常，冀雪公孙之耻。识正平于处
士，虽在孔融；期仲容于望外，终资许允。犹恐先驰折
翮，频惊鶂路之风；再举枯鳞，空击龙门之水。丈人借
以颜色，资以恩波，垂雅契于长年，叙情交于累代。情
加倒屣，知步顷之生光；礼极升堂，觉声名之有地。是
用俯抽丹思，上渎清颜，镂殊奖于肝胆，衔德音于咳
唾。懦夫增气，先歌易水之风；壮士投心，思赴吴宫之
火。恩崇命浅，瞻吕梁而可泛；山高海深，望孟门“而何
险。”谨启。